Айцец Татарыновіч на працягу 20 гадоў, а затым — а. Гарошка і а. Тамушанскі нямала паспрыялі ўмацаванню рэдакцыі, куды ўклалі шмат старанняў і працы, каб на хвалях нашага радыё гучалі словы Божай праўды, хрысціянскай навукі і неабходныя весткі з беларускага і сусветнага рэлігійнага і свецкага жыцця. Беручы пад увагу тагачаснае становішча Касцёла ў Беларусі, а асабліва недахоп святароў, перадачы Ватыканскага радыё напачатку набывалі асаблівае значэнне. Для многіх гэта быў бадай адзіны спосаб атрымаць нейкія рэлігійныя веды. Пра гэта, напрыклад, нам з удзячнасцю расказаў біскуп Казімір Велікаселец падчас нядаўняга прабывання ў Рыме ў складзе Канферэнцыі Каталіцкіх Біскупаў Беларусі з візітам ad limina у Папы Рымскага. Тут трэба звярнуць увагу яшчэ і на тое, што спачатку праграмы не выходзілі штодня, а толькі тры разы на тыдзень. Дакладна не памятаю, у якія дні і на якіх хвалях яны перадаваліся, але былі толькі тры разы на тыдзень і па 15 хвілін.